
Calidoscopi del trencaclosques de la memòria

«L'Albada» és una obra d'obres. Si es pogués desmuntar com un trencaclosques per peces, un s'adonaria que dins de la trama hi ha multitud de trames, sempre gratant en la memòria, que permetrien que l'autor i també actor Jaume Viñas (Barcelona, 1987) en comptes de fer una única obra de tres hores quaranta amb entreacte n'hauria pogut fer, com a mínim, dues o tres de diferents.


Esclar que entre el 1936 i el 1992 hi ha mig segle de vida, que dóna per molt, però no és tant per l'extensió del temps que hi ha aquesta multiplicitat de personatges i moments històrics sinó per les diverses circumstàncies que fan que s'entrecreuïn gairebé tots a «L'Albada» i que s'acabin trobant i, en una afortunada concessió als espectadors, formin una composició global quan es resitua en un epíleg protagonitzat per la protagonista, l'Alba, una estudiant de 20 anys de la Facultat d'Història de la Universitat de Barcelona, criada en un orfenat i empesa a fer un treball de recerca el mateix 1992 per investigar a fons el seu origen i tot el que l'envolta.


«L'Albada» és un calidoscopi ple de matisos i de colors que remou la memòria històrica com un trencadís gaudinià, amb un registre i un llenguatge que tenen el gran avantatge que no es repeteixen amb les múltiples mirades que ja s'han fet, en literatura, en cinema, en televisió o en teatre, i també en les conseqüències de la guerra civil, de la Dictadura, de la mal anomenada Transició i de l'eufòria olímpica sinó que ho fa amb una mirada nova, suggerent, enriquidora, transitant sempre entre la imprescindible objectivitat que demana la distància i la inevitable subjectivitat de l'empremta personal de l'autor. No es limita a descriure sinó també a prendre partit i denunciar, quan cal, els oblits en plena democràcia.


Alguna cosa hi ha en «L'Albada» de la història familiar del mateix autor tractada amb una lliure especulació literària. I alguna cosa també hi ha en el pròleg i l'epíleg que encerclen l'obra, una classe d'història de la universitat amb un professor trencador, poc convencional —som encara a l'any 1992— i un treball de recerca que defuig la teoria llibresca i que es converteix en una experiència absolutament personal. La memòria és vida. La vida és memòria. Sense memòria no hi ha vida. I sense vida no hi ha memòria.


I deia que alguna cosa hi ha de l'autor en la gènesi de l'obra perquè, fa uns deu anys, Jaume Viñas, jove estudiant de l'Institut del Teatre —que no amaga la seva influència per la memòria històrica d'anteriors professors d'ESO i Batxillerat— tenia com a un dels professors el veterà actor de La Perla 29, Ramon Vila, el que descobreix l'interès de Jaume Viñas per pouar en la memòria històrica i el que ara interpreta, entre altres, el paper del professor de ficció que burxa i empeny la vena investigadora de l'Alba, la jove estudiant de 20 anys.


Com en tota especulació literària, a «L'Albada» hi ha alguns anacronismes o algunes convencions que ajuden a entendre el calidoscopi del trencaclosques de la memòria. Per exemple, el refugi dels últims resistents el 1939 a Collserola, un grup de joves on encara hi ha milicianes i un brigadista irlandès. De fet, les dones milicianes van ser-hi poc temps a les files republicanes perquè aviat van ser retirades de l'exèrcit i del front. I les Brigades Internacionals es van retirar per una conxorxa internacional el 1938. Esclar que van quedar milicianes fins a l'últim moment al capdavant de la lluita i segurament que també hi va quedar algun brigadista xuclat per la revolució antifeixista, i això justifica el grup de Collserola.


Però «L'Albada» no parla només de la guerra civil espanyola sinó de les conseqüències de la guerra civil entre la població que la pateix i no només entre el 1936 i el 1939 sinó de les conseqüències que s'arrosseguen durant anys, durant mig segle, a tocar del 1992, i que en certa manera encara es continuen arrossegant: fosses comunes per explorar, cossos per identificar i tornar a les famílies, silencis dels avis o besavis que es destapen per primera vegada per als néts o besnéts —com a prototip l'excel·lent aposta del programa «Quanta guerra» (TV3), amb el periodista Eloi Vila al capdavant— i l'assignatura pendent sempre de parlar-ne per no oblidar.


A «L'Albada» hi ha també qüestions paral·leles a una guerra civil. Hi ha els casos d'infants robats amb la conxorxa de l'església i la medicina. Hi ha la figura del botxí del règim per aplicar la pena als condemnats. Hi ha també les sales de cinema en blanc i negre amb el No-Do de rigor. Hi ha la bandera feixista. Hi ha les traves inicials per als historiadors a l'Arxiu de Salamanca, amb els papers que encara s'hi estan esgrogueint esperant tornar a casa. Hi ha les condemnes a mort hereves dels afusellaments sumaríssims de la dècada dels anys quaranta fins a tocar del 1974 amb la brutal pena del garrot vil (prou documentada amb el cas Puig Antich). Hi ha els joves de grups de resistència (aquí una triple FFF) acusats de terrorisme sense proves. Hi ha els moviments de la represa cultural dels anys seixanta amb la Nova Cançó (moment estel·lar amb la imitació d'un Lluís Llach iniciàtic). Hi ha un moment de respir amb la cerimònia dels Jocs Olímpics i una cursa atlètica pels escassos metres llisos de la nau gòtica de la Biblioteca, amb Oriol Broggi inclòs. Hi ha, sobretot, la supervivència d'una generació, la força imposada dels guanyadors i el silenci de la por dels perdedors, el llast de formar part d'un bàndol o d'un altre i les circumstàncies imprevisibles de l'encreuament forçós, no pas de la reconciliació, dels dos bàndols.


«L'Albada», sempre amb una subtil banda sonora de fons de les diferents èpoques (Paco Ibáñez, Ovidi Montllor, cançons populars de guerra o Freddie Mercury) compta amb una companyia d'onze intèrprets i una quarantena de personatges que es fonen els uns amb els altres i que, amb un registre molt cinematogràfic (en té responsabilitat el videomapatge de Francesc Isern), fusionen també les escenes que transiten d'un espai temporal a un altre. Un registre dramatúrgic que manté constantment en actiu els espectadors i que, quan pot semblar que perdi el fil, el torna a trobar de seguida fins a la tesi final, que no deixa de tenir un cert aire didàctic a causa de la conclusió de la recerca, més que necessari per posar en ordre tot el que espectadors han viscut en un trencaclosques durant més de tres hores i mitja.


La protagonista, l'Alba, la jove de 20 anys, és interpretada per l'actriu Clara Mir (la que té la responsabilitat de l'epíleg) i que fa de lligam de cadascuna de les accions. Clara Mir ja va formar part de l'obra «La nit de les Tríbades», que La Perla 29 va muntar al Teatre de Sarrià, dirigida igualment per Oriol Broggi, que ha mantingut també aquí dos més dels altres intèrprets d'aquell muntatge: Cristina Arenas i Joan Marmaneu.


A més de l'actor Ramon Vila (el professor d'història o també el botxí      —subtil relació amb aquell botxí en blanc i negre de Pepe Isbert) hi ha també l'actriu Patrícia Bargalló (la metgessa, la monja jove, la mare monoparental del 1976) i les actrius Noël Olivé (la mare, l'arxivera de Salamanca) i Maria Ribera (la mare superiora, l'àvia), l'actor Ismael Sempere (el sergent republicà), l'esmentada actriu Cristina Arenas (la mare, la miliciana) a més dels milicians, joves, funcionaris franquistes, voluntaris olímpics (un d'ells el fill de la mare monoparental), l'acompanyant d'investigació de l'Alba, els carcellers o altres personatges que es reparteixen amb tots ells els actors Joan Marmaneu, Eduard Paredes i Oriol Ruiz Coll, a més del mateix autor de l'obra, Jaume Viñas.


«L'Albada» és una obra coral on tothom i cadascun dels personatges hi té el seu moment i on la diversitat d'accions obliga tots els intèrprets a canviar constament de vestuari (creació de Gina Moliné) que els espectadors poden veure de prop al vestidor durant l'entreacte, i és també un viatge sensorial que Oriol Broggi ha dirigit en un espai amb espectadors a quatre bandes, escenogràficament suggerent més que descriptiu i amb els matisos de so i música (Òscar Camí, Pau Segura i Oriol Broggi) i una il·luminació de Pep Barcons que juga novament amb el túnel d'entrada en profunditat a l'escenari sota una de les grades. L'obra «L'Albada» és també una oportunitat perquè cadascun dels espectadors remogui el seu particular calidoscopi del trencaclosques de la memòria.
Andreu Sotorra. Clip de Teatre, 26 juliol 2026
Escoltar els fantasmes


Entendre que la història íntima, desconeguda, de la família forma part del mosaic general. Com una petita foto d’El petó, de Joan Fontcuberta. Apel·lar a la memòria històrica és invocar els fantasmes, trobar elements simbòlics que tenen un cert poder d’horricreu de Harry Potter. Són entrades en forats negres que aporten part d’informació que cal saber contextualitzar per entendre bé la situació personal i política. Aquest és el valor de la història. No només trobar la dada, sinó saber interpretar-la.

Jaume Viñas fa un viatge militant des dels Jocs Olímpics del 1992 gratant fins a la Guerra Civil del 1936. Les víctimes a les dues trinxeres haurien de ser igual de desgraciades. La raó del cop d’estat i la seva posterior dictadura no entra quasi en dilema. Uns hi són per convicció; els altres s’hi acabaran trobant. És una tragèdia que, ja ho hem vist moltes vegades, s’ha resolt en silencis. Passa a Rasa, a Papers de la guerra…

Deien que L’Albada volia visibilitzar el paper de les dones a la Guerra Civil. Es queda lluny de la reivindicació de Màtria de Carla Rovira i de Diari d’una miliciana. En realitat, la peça, èpica com a Incendis de Wajdi Mouawad, O Caïm i Abel, de Marc Artigau, passa per diverses generacions, rescatant la resistència durant el franquisme, amb uns apropiats fragments d’El verdugo de Luís García Berlanga, va aclarint el camí fins a l’al·legat final.

La descoberta obre ferides que potser algú no vol guarir, a través de la veritat. Aquesta és, probablement, la gran l’ensenyança del muntatge: la difícil convivència entre la veritat (que apel·la a la dignitat dels morts que van desaparèixer) davant de l’oblit, forçat o volgut, dels que els van sobreviure. L’heroïcitat també ve carregada de pors i temença i el silenci és l’eina més efectiva per tirar endavant.

Viñas, com a  Las 13, a partir dels fets de Las 13 Rosas, cau amb una militància, que és noble, però que estigmatitza l’altre bàndol. La direcció d’Oriol Broggi (que té la frescor espontània desenfedada, marca de La Perla29) la presenta per ensenyar l’horror extrem (quina fredor amaga aquella maleta) amb la caricatura més cínica i grotesca (en el paper de la monja superiora de l’orfenat).

Si la direcció sap creuar les històries en el mateix moment i espai amb una màgia artesanal, el treball dels actors hi combrega amb naturalitat. En general, el treball interpretatiu és excel·lent i destaca Clara Mir en el paper d’Alba i també Jaume Viñas en el paper del talòs company (fortuït) d’investigació, un entranyable Sancho Panza.

El joc del vídeo resol la classe magistral d’inici i també algunes retransmissions d’accions que es fan en llocs en què no pot accedir tot el públic. És curiós com el joc del set televisiu de Forever young de Castorff O Ricard 3r. de Rigola, queda tan ben empastat en una posada en escena prou natural. I sí, és cert, hi ha un cant a les casualitats, potser excessiu i que deixa salts de raccord com la cartera que s’ha trobat a objectes perduts de l’estadi olímpic i que també el donarà el voluntari i fill de carambola de la colla.

Hi ha un excés en tancar totes les històries, com si fos un serial que agrada resoldre, però que potser podria quedar obert a interpretació de l’espectador. Jan Vilanova a hISTORIA refeia un fet mític de la II Guerra Mundial que, al final, potser tenia una explicació menys gloriosa. I això és el que humanitzava les febleses de les trinxeres dels dos bàndols. Viñas i Broggi han enamorat amb aquests fantasmes que reivindiquen el seu testimoni, fent honorables només les actituds dels republicans (perdedors).

Jordi Bordes, Recomana, 28 juny 2026
'L'Albada': identitat i memòria a l’estela d’'Incendis'


L’Albada incideix en la recerca dels orígens a través de la memòria: un viatge de descobriment des de la Guerra Civil Espanyola fins als Jocs Olímpics de Barcelona que s’emmiralla sense dissimular a la gran epopeia de Wajdi Mouawad, Incendis (amb el rerefons de les interminables guerres del Líban) que va dirigir Oriol Broggi al teatre Romea fa catorze anys i que a títol de curiositat s’anunciava amb exactament la mateixa durada de L'Albada de Jaume Viñas; tres hores i quaranta minuts, que finalment arriben a gairebé les quatre hores.

Viñas s’inspira, doncs, en l’obra de Mouawad per apropar-nos una reflexió, sempre necessària, sobre el conflicte fratricida que forma part de la nostra història i que d’una altra manera ha influït, i segurament encara influeix, a tantes generacions. Aquest és el cas de l’Alba (molt eficaç Clara Mir), la jove protagonista criada en un orfenat de monges i estudiant d’història que està determinada a descobrir qui van ser els seus pares. Aquest viatge la portarà cap a un passat no sempre fàcil d’esbrinar i superarà el gran silenci dels col·laboradors franquistes de la postguerra, de la traïdora transició i de la incomoditat d’un funcionariat reticent a facilitar la investigació.

La proposta té l’estructura fragmentària d’un trencaclosques habitat per una quarantena de personatges que lamentablement no resulta massa aclaridor, i per això el monòleg final d’Alba intenta lligar les incògnites de la història reivindicant també la necessitat de preservar la memòria i que, a més, relliga perfectament amb el monòleg inicial del professor d’història (magnífic Ramon Vila). Crec que part del problema per a una millor comprensió global recau en afegir a la recerca de la protagonista la d’un noi sense pares (Jaume Viñas) i la d’una noia (Patrícia Bargalló), víctimes també de les malifetes de la postguerra.

Més enllà de l’estructura dramàtica, el text de Viñas és més descriptiu que poètic —com la mateixa direcció—, més didàctic que emotiu amb alguns personatges ben definits, com la mala peça de sor Hortènsia (genial Noël Olivé) o el botxí (picada d’ull a Berlanga) Miquel (Ramon Vila) en un conjunt que se segueix gràcies al bon ritme de la funció, però al qual manca contundència emocional; en conseqüència, rarament commou. I una última cosa: ¿per què els republicans i els partisans parlen majoritàriament en castellà? És que hi ha molt de castellà en aquesta història que passa a Catalunya.

Santi Fondevila, ARA, 28 juny 2026

En terra de ningú


Reunits altre cop a la Biblioteca en la prima oficiosa del Grec Barcelona, per acompanyar l’Alba, una estudiant d’Història que, el 1992, entre fanfàrries olímpiques de Carles Santos, s’endinsa a l’alambinada perquisició de la seva identitat. Recerca que comença el 36 i avança i retrocedeix entre la Guerra Civil, la dictadura i la transició. Un llarg text de Viñas que indaga en els silencis de família. Sepulcres de la veritat mentre campava la impunitat dels vencedors. Un retaule de 40 personatges entre 11 intèrprets que transiten com a ombres una obra que usa la història més pròxima per a un trencaclosques fulletonesc.

Potser aspira al determinisme de la nova tragèdia que ha explorat Wajdi Mouawad, però el que arriba a l’espectador és un jove autor embriagat per l’efecte teatral de la vilesa i l’aura romàntica dels seus antiherois. Com un guió hollywoodià sobre la Guerra Civil, tot i que de vegades sembla que aterra a l’honestedat de Ken Loach de Terra i llibertat o de Pau Vinyals a El gegant del Pi.

Malgrat l’artifici, Oriol Broggi entén i té cura d’una de les virtuts del text: la convivència en un mateix espai dels morts i els vius en un temps difús en què les existències s’encavalquen o es dupliquen. Una coreografia de transicions cuidada per crear un contínuum elegant. Menys reeixides són les escenes de violència explícita.

Al nostre teatre hi ha un pudor inexplicable que impedeix que l’horror s’expressi en plenitud feroç. Una repressió anticlimàtica que se soluciona com un clixé de la maldat que pot conduir a la indiferència o la farsa. Per contra, funcionen molt bé els moments en què s’imposa la intimitat del relat i uns pocs personatges respiren les seves històries. Els protagonitzats per Noël Olivé, quan la Natàlia (gran) s’obre a l’estil de Delibes; Clara Mir, quan l’Alba calma la seva ràbia, i Ismael Sempere, quan el seu milicià comparteix la llegenda del gegant de Camprodon.

Però l’objecció més gran és la imprecisió. Massa llicències històriques per ser un relat documental fiable; l’aspiració a tragèdia contemporània es dilueix entre els estilemes del thriller i les lleugeres escenes costumistes no fan de contrapès. I en aquesta terra de ningú hi queden sense respondre preguntes importants que llança Viñas.

Juan Carlos Olivares, La Vanguardia, 29 juny 2026

Els borxins que ens deixen orfes de memòria


Intentar reconstruir la història familiar damunt la qual s’ha instaurat una mena de silenciós oblit, porta ben sovint a haver d'encarar-se a aquella mena d’amnèsia imposada per unes dictatorials circumstàncies polítiques que han pretès esborrar la memòria històrica. I és que encara que sembli accessori haver que dir-ho, convé recordar sempre la freqüència amb la qual, tan aviat com grates una mica la superfície de determinats silencis familiars aparentment ben domèstics, t’acabes trobant la seva brutal connexió amb les tragèdies col·lectives  que es troben en el seu origen.

De fet, només cal repassar per damunt la programació d’un Festival Grec que enguany celebra el seu cinquantè aniversari i que va néixer justament (però no casualment) el mateix any en el qual agafava embranzida la transició política de l’estat espanyol, per trobar-te amb tres propostes (No miris, la també ja estrenada Avi, et trauré d’aquí i el nou muntatge de La Perla 29 del qual toca parlar ara) que aborden directament aquest tema, present també de refiló en d’altres espectacles programats.

I és que, com no fa gaire ens recordava Pau Vinyals d'El gegant del pi, començar a remenar els armaris familiars, pot comportar sovint trobar-te amb esquelets incòmodes que potser fins i tot s’han presentat sempre amb la més entranyable de les aparences.

És clar que no tenir cap armari familiar en el qual posar-te a furgar, pot ser quelcom encara pitjor que la por que fa trobar-t'hi amagats determinats esquelets. O bé aquella mena d’uniforme prohibit que el seu propietari guarda amb orgull per tal de tornar-lo a lluir com a mínim un dia a l’any, tot esperant que tornin temps millors: m’ha vingut ara al cap el molt respectable senyor jutge amb molt nazi passat de l’obra de Thomas Bernhard, Davant la jubilació.

L’Alba, la protagonista central i amb nom ben descaradament simbòlic d’aquest èpicament ambiciós text de Jaume Viñas no disposa de cap mena d’armari familiar perquè aquesta noia que ha complert vint anys a l’olímpic 1992, és orfe de pare i mare. Ella no ha conegut cap altre pare que el capellà que oficiava la missa a l’orfenat on s’ha criat. Ni cap altra mare que la mare superior d’una institució que, tret d’algun cas aïllat, no li ha deixat precisament cap mena de maternals records, però sí que l’ha sotmès a vexacions difícilment oblidables i perdonables.

Així les coses, no és estrany que, a l’hora de posar-se a remenar el passat històric del seu país per tal d’aconseguir una beca universitària, opti     —tot adoptant una postura irada— per voler presentar un treball de tràmit tan acurat com mancat d’implicació personal, destinat només a poder fugir com més abans i com més lluny millor del que ha estat el seu paisatge vital.

Però a l’Alba, li ha sortit al pas un d’aquells professors que fan quelcom més que impartir classe; un d’aquells professors que, com demostra ja al llarg de la lliçó amb la qual s’inicia l’espectacle, vol exercir també funcions de guia personal dignes del Virgili de Dante, quan s’adona que un alumne avança per la selva de la vida donant passos en fals.

A diferència del que succeeix en es altres dos muntatges abans esmentats, Viñas no parteix de ben documentats casos reals vinculats a la necessitat de no enterrar en fosses comunes la memòria històrica. Però, això sí, el molt ampli ventall de personatges de ficció que poblen la seva monumental obra, resulta ben representatiu de la multitud d’éssers ben reals als quals els va tocar viure circumstàncies ben similars a les d’aquests éssers ficticis, al llarg de les nou dècades transcorregudes des de l’esclat de la guerra civil espanyola.

Tot i que el seu text, construït a base de constants salts temporals entre aquell any 1936 en el qual Barcelona es disposava a celebrar una Olimpíada Popular alternativa als Jocs Olímpics que aquell mateix estiu va acollir el Berlin nazi, i l’any en el qual Barcelona va acollir finalment els Jocs, culmini precisament al llarg de l’estiu del 92, tan carregat també de poder simbòlic.

I és que, i encara que això impliqui repetir de nou una altra obvietat, aquella transició que s’iniciava per la mateixa època en la qual el festival Grec donava les seves primeres passes amb esperit revolucionàriament assembleari, ni de lluny va servir per airejar totes les fosses comunes, posar-li nom a tots els cadàvers anònims i definir la responsabilitat exercida per cadascun dels implicats en els crims de l’antic règim. Sense ànims de revenja, d’acord. Però alhora, sense voler ocultar aquestes responsabilitats, enterrant-les sota capes de maquillatge democràtic.

D’altra banda, Viñas deixa ben clar que, per molt ficticis que siguin els personatges de la seva èpica ficció, al seu darrere es troba un homenatge a les seves dues àvies, a les quals no va arribar a conèixer, però a les quals els va tocar viure un silenci marcat per la pena, tal i com ha pogut saber al llarg del temps gràcies a altres testimonis familiars. I l’autor i alhora actor (ell també forma part del repartiment de l’obra), vol alhora retre tribut als dos professors d’història  de l’ESO i de  Batxillerat que li van deixar profundes marques. I que d’alguna manera queden sintetitzats en la figura d’aquest altre professor interpretat pel mateix Ramon Vila que alhora li va impartir també classes quan ell era estudiant a L’Institut del Teatre.

És per tot plegat pel que sap encara més greu assenyalar els molt evidents límits que presenta aquest  text, d’altra banda nascut sota la notable  influència del teatre signat per Wajdi Mouawad. Un teatre que, no cal ni dir-ho, sovint ha trobat en aquesta mateixa Biblioteca de Catalunya teatralment  regentada per La Perla 29 el seu més habitual domicili barceloní. I un teatre que, tant quan toca el cel reservat a les obres mestres (cas de Incendis), com quan es mou a nivells creatius un xic menys reeixits (Ocells, per posar un exemple recent), sap sempre com crear uns entramats dramatúrgics amb quelcom de “thriller” que formen una xarxa argumental impecable, habitada per personatges sedimentats damunt sòlides capes psicològiques i existencials.

No és aquest el cas de L’Albada. I partir de tan prestigiós referent, juga encara més en contra seva, perquè deixa més en evidència les seves fissures. La desmesurada obra de Viñas, que culmina en un no menys desmesurat epíleg amb quelcom de massa obvi resum sintètic (gairebé com si l’autor i el director tinguessin por de no haver deixat les coses prou clares, donada la quantitat de bifurcacions argumentals que han anat sortint al pas), en va ben plena de personatges carregats de significació emblemàtica, ben cert.

Però alhora, aquests responen en excés a l’arquetip previsible i estan dissenyats sense permetre’ls escapar d’una mirada estereotipada en la qual no hi caben les capes, no hi tenen lloc els matisos. Els girs argumentals que van aportant noves revelacions, malgrat la voluntat de l’autor, resulten de vegades  més efectistes que carregats de força emocional, i la seva acumulació pot acabar resultant mal dosificada. La caricatura voluntària o involuntària amb la qual se’ns presenten alguns caràcters pot assolir nivells grotescos; penso per exemple en les escenes que porten l’Alba de retorn a l’orfenat. O, en un to més distés, en aquell un xic vergonyós moment que ens permet assistir al petit concert d’un jovenet Lluís Llach amb ganes que algú li porti d’una vegada una cervesa.

I, per cert, que tant escenes com aquesta com ara aquelles altres molt més essencials que protagonitza un grup lleugerament improbable de milicians, milicianes i brigadistes internacionals (el tema dels accents requeriria també una mica més de cura) perduts per les serres de Collserola en van massa plenes a vessar de frases fetes, de diàlegs bàsics un xic massa elementals, de bones intencions plantejades amb un esperit potser excessivament “naïf”, que dibuixa un perfil també excessivament unidimensional d’aquests personatges.

La visita a un cinema que realitza l’obra en un moment determinat de la llarga postguerra dictatorial permet que s’escolin a l’espectacle imatges d'El verdugo, aquella extraordinària pel·lícula de Luis Garcia Berlanga —sens dubte, una de les cinc millors pel·lícules espanyoles  de tots els temps— que, en aquest cas, serveix també per donar-te una pista argumental aclaparadora.

El cert és que, tot  servint-se del més negre dels humors i saltant-se (malgrat els obligats talls) els límits de la censura, aquell film transmetia la més negra imatge imaginable, tant  de la pena de mort en general com del règim polític que l’acollia en aquest cas. Però  paradoxalment, l’impacte que provoca el garrot vil mitjançant aquelles imatges filmades o que transmet l’esgarrifosa execució publica pintada per Ramon Casas passa desapercebut a l’espectacle  quan el garrot vil realitza una doble aparició que hauria de deixar-te glaçat. I els trets lleugerament anodins d’aquest fragment, resulten simptomàtics.

Broggi (que, això sí, és ben capaç de fer encabir a la Biblioteca tot un estadi olímpic de forma ben eixerida i de demostrar alhora la seva bona forma atlètica) compta per defensar el text amb un repartiment entusiasta però encara una mica desequilibrat, ben encapçalat per la mateixa Clara Mir que ja va donar mostres del seu prometedor talent a La nit de les tríbades. I, amb la professionalitat que el caracteritza, maneja amb controlada habilitat els constants viatges cap enrere i endavant que implica el seguiment del fil argumental. Però no acaba de sortir-se’n a l’hora de donar-li versemblança a l’acumulació de coincidències ni a l’hora d’atorgar-li densitat emocional a l’entramat argumental. I el resultat de tot plegat és un espectacle més voluntariós que veritablement colpidor.
Ramon Oliver. Recomana, 29 juny 2026.

Una albada desmesurada


Som una generació, aquells al voltant dels quaranta anys, que els nostres avis encara ens poden explicar històries de la dictadura. Aquest període fosc que alguns joves es neguen a entendre i, fins i tot, banalitzen, continua ben viu si un té voluntat de conèixer la seva pròpia història. Són molts els autors que han buscat els testimonis dels seus avis i familiars per escriure textos que colpegin l’ara i aquí (El gegant del Pi, Papers de la guerra, El més bonic que podem fer o la també actual Avi, et trauré d’aquí).

Doncs fa més de deu anys que Jaume Viñas va decidir conèixer més bé la història de les seves dues àvies, dues dones que van viure submergides en la pena. Viñas va tenir la necessitat de desenteranyinar el seu passat per, a través de la ficció, crear una nova teranyina amb la qual poder emocionar i reflexionar sobre com la veritat en la Dictadura espanyola és un constructe que vencedors i vençuts sempre han tractat d’enredar. L’ambiciosa èpica de L’Albada, que ja es pot veure al Teatre La Biblioteca, però, és farragosa i l’emotivitat arriba en comptagotes.

Val a dir que un ja arrufa el nas quan s’ha d’enfrontar a una obra d’una durada de gairebé quatre hores amb entreacte inclòs. Però hi ha hagut obres on els minuts han volat, tot i que per regla general, sempre hi ha parts que són retallables. A l’obra que ens ocupa el problema, però parteix de la intenció de voler abastar massa i de generar moltes trames.

La història comença amb una classe magistral d’un professor universitari d’història (Ramon Vila) i la intervenció d’una alumna enfada amb el món que vol investigar sobre les milicianes a la Guerra Civil sols per obtenir una beca que li permeti fugir d’aquell país del qual renega. Probablement, no és una decisió política, com més aviat una conseqüència per deixar enrere un passat traumàtic: és orfe i ha passat divuit anys en un orfenat, vexada i maltractada per les monges. Però justament el que li demana el seu professor d’història és que s’enfronti al seu passat, que busqui la implicació personal en la seva recerca, que la remogui.

I aquest serà el camí que haurà de fer la nostra heroïna. En el camí, en la investigació que la portarà als Arxius de Salamanca i d’Àvila i després a parlar amb un seguit de persones aparentment inconnexes entre si, s’aniran alternant escenes retrospectives d’una sèrie de personatges del passat, milicians, feixistes, mares coratge, sindicalistes hippies, creant tot de línies temporals que aniran creant una teranyina de relacions casuals i causals molt en la línia de les grans tragèdies de Wajdi Mouawad. Heus aquí el referent. No en va, Oriol Broggi ha decidit dirigir aquest text, ja que el fons tràgic ressona a l’autor canadenc i d’origen libanès.  

Era esperable que el text de Viñas no aguantés la comparació. No té el pes tràgic, ni la poesia esdevé la funció dramatúrgica que sí que tenen les històries de Mouawad. Però és que l’acumulació de personatges, del clan de Los Poetas a la colla de la triple FFF, passant per una corrua de personatges foscos i moralment reprovables, no ajuda a la connexió emocional amb ells per culpa d’una construcció molt sovint massa plana. Massa personatges, massa trames acaba implicant una falta de profunditat. A més, alguns diàlegs resulten forçats i poc treballats.

El pes de la història se suposa que el porta l’Alba (Clara Mir), aquesta jove i enfadada estudiant, qui junt amb un simpàtic i insistent escuder, Guillermo (Jaume Viñas) van avançant en una trama que els acaba implicant als dos. És obvi que la funció d’aquest Sancho Panza és la de vetllar per la protagonista, ajudar-la a desenterrar la seva pròpia història. Però l’autor vol que també ell tingui la seva pròpia revelació. I tampoc acaba de funcionar, ni es resol del tot bé el seu desenllaç (l’escena del comiat de Guillermo i els seus pares és tosca i simple, però això és demèrit de Broggi).

Si bé la relació entre l’Alba i el Guillermo funciona per contraris —ella enfadada amb el món, ell amb una actitud molt més positiva i conciliadora—, la protagonista resulta desagradable i molt antipàtica. Si bé al segon acte, podem empatitzar una mica més amb ella, la definició del personatge hagués pogut estar més escorada cap al cinisme i no en l’enuig permanent. L’arc dramàtic del personatge hauria pogut fer el mateix viatge. 

Amb tot aquest material, Broggi signa una direcció que busca la mobilitat dels personatges, creant escenes en paral·lel, volen afegir capes de poètica que el text sembla intuir. No sempre se’n surt, i hi ha alguna escena que acaba sent carrinclona. A més, comença a ser ja un recurs massa molest en aquestes obres l’ús reiterat dels vídeos del No-Do com a cortinetes de transició. I després hi ha l’epíleg en què la protagonista, per veu de l’autor, ens vol acabar de lligar tots els nusos, generant més d’un nou gir que, per esgotament, acaba sent irrellevant. Però també és el moment de canvi definitiu per la protagonista, d’arribar al final del camí. Tot plegat, massa subratllat.

L’elenc, la companyia d’onze actors i actrius és irregular com ho són la definició dels seus personatges. Els més grans són els que millor se’n surten, especialment la Maria Ribera i la Patrícia Bargalló, i els més joves encara han d’aportar més veritat. Val a dir, però, que l’Oriol Ruiz Coll, amb moltes taules ja, s’encarrega dels personatges més dispars i amb els accents més diferents (des d’un milicià andalús a un suposat Lluís Llach) i ho fa amb naturalitat i convenciment.

I permeteu-me una observació. Autors, directors i programadors quan decidiu representar una obra de gairebé quatre hores de durada, tingueu molt clar on col·loqueu l’entreacte. No sé si és millor col·locar-ne un de llarg o dos de curts, però s’ha de tenir clar que aguantar més de dues hores assegut a una cadira de plàstic folrada amb coixinet no acaba resultant el més còmode.

Martí Figueras, Núvol, 1 juliol 2026
Guerres guanyades en fals


Les guerres es perden, però tampoc no es guanyen. Aquesta és una de les idees que travessen L’Albada, el text ambiciós de Jaume Viñas que Oriol Broggi ha portat a escena amb La Perla 29 al Teatre de la Biblioteca. L’obra parla de la Guerra Civil espanyola, però sobretot de com aquest conflicte s’allarga molt més enllà del període històric que els llibres han fixat entre 1936 i 1939. S’allarga en la postguerra, en la Transició, en la Barcelona olímpica del 92 i encara avui, en les vides de totes les persones que continuen sense saber on són els seus morts, com van morir o per què ningú els va permetre acomiadar-los. El punt de partida, precisament, és aquell 1992 que sovint s’ha llegit com un moment de refundació democràtica, però que aquí apareix com un intent de tancar en fals una ferida que encara ara no ha deixat de supurar.


Viñas construeix un trencaclosques dramatúrgic de gran complexitat. La història avança a salts, canvia de temps, de llocs i de llengües, viatja del 92 cap enrere, del 36 al 44, de la memòria familiar a la investigació històrica, de l’experiència íntima al trauma col·lectiu. Obre molts fronts i exigeix un públic atent, disposat a deixar-se arrossegar per aquesta estructura híper fragmentada que no acaba d’encaixar totes les peces fins al tram final.

Una ambició que també té riscos: gairebé quatre hores de funció, amb entreacte, són moltes hores i el muntatge demana una concentració sostinguda. Però també cal dir que Viñas se’n surt amb una solidesa notable a l’hora d’ordenar un material argumentalment dens, punxegut i carregat de derivades i servir-lo als espectadors mantenint el to i l’interès de tot plegat.

El muntatge és molt de La Perla 29, en el millor sentit. Hi ha una companyia nombrosa, entregada i convençuda, que defensa el text amb energia i credibilitat i que multiplica personatges sense perdre mai el fil emocional del relat. Clara Mir, en el paper de l’Alba, sosté amb una encomiable solvència aquest viatge dens i exhaustiu, però el mèrit és col·lectiu: el repartiment treballa amb una entrega que ajuda a fer transitable una obra que, sobre el paper, podria resultar molt més feixuga. També l’escenografia respon a aquest llenguatge marca de la casa, fet de fragments, projeccions, llum, so, objectes i espais que semblen construir-se a mesura que la memòria els reclama. Pot semblar anàrquic, però funciona perquè acompanya la naturalesa trencada del relat.

Les projeccions de Francesc Isern, la il·luminació de Pep Barcons i l’espai sonor d’Òscar Camí i Oriol Broggi tenen un paper fonamental a l’hora de contextualitzar, separar èpoques i donar cos a un muntatge que no vol només explicar una història, sinó fer visible el pes d’allò que no s’ha volgut recordar. L’Albada és una proposta extensa, plena de revolts i no sempre fàcil, però també una obra necessària sobre un país que ha volgut fer veure massa vegades que havia passat pàgina sense haver llegit el capítol sencer.

Marc Sabater, Recomana, 27 juliol 2026

